Astelimme Alkoon ja keräsimme korin täyteen erilaisia jouluun sopivia oluita. Paikallinen Alkomme oli ryhmitellyt jouluoluet omaan hyllyynsä ja sieltä ne oli helppo poimia kyytiin.

Maistelijoina olivat Oulun Olutseurasta Milja ja Ilpo, sekä Pint Pleasesta Miikka, Veikko ja Julle. Arvioimme oluita nimenomaan sen perusteella, miten ne sopivat joulun pyhille. Eli joulupöytään, joulusaunan päälle, yleiseen fiilistelyyn jne.

Vertailun viisi parasta olutta ovat kaikki hienoja oluita, joita voimme suositella. Lue myös blogipostaus jouluolutsuosituksistamme.

Vertailun oluet parhaimmasta huonoimpaan

1. Põhjala Jõuluöö – Vertailun voittaja

Põhjala, Viro, Imperial Porter, 8.0%

Jõuluöö oli kaikkien raadin jäsenten mielestä todella hyvä olut ja sopii varsinkin jouluillan fiilistelyihin takkatulen loisteessa konvehtilaatikon kanssa. Maussa on paljon kahvisuutta ja tummaa suklaata. Vieno makeisuus on hyvin tasapainossa muuhun makumaailmaan nähden.

Hinta Alkossa 5,99€.

2. Humalove Winter Moo

Humalove, Suomi, Stout, 7.0%

Winter Moo:sta liehahti vertailun parhaat tuoksut. Moossa maistuu maitokahvi ja suklaa. Maku olikin osittain kuin jostain suklaapatukkamainoksesta. Alussa vieno pistävyys muuttuu todelliseksi pehmeydeksi. Osan mielestä tämä oli vertailun paras olut.

Hinta Alkossa 7,64€.

3. Nøgne Ø Rød Jul

Nøgne Ø, Norja, Imperial IPA, 8.0%

Tässäpä jouluolut ipa-oluiden ystäville! Todella miellyttävä hedelmäinen tuoksu. Kataja tuoksuu ja myös maistuu, mutta tuoksu antaa ymmärtää hieman enemmän, kuin mitä maku loppujen lopuksi on. Tämä olisi kuitenkin hieno olunen joulukuusenhakureissulle. Havuja perkele!

Rød Jul sopii myös joulupöytään varsinkin kylmien alkupalojen kanssa.

Hinta Alkossa 6,98€.

4. Liefmans Glühkriek

Liefmans, Belgia, Hedelmäolut, 6.5%

Vertailun erikoisin olut oli Liefmansin Glühkriek. Kyseessä on kirsikkainen hedelmäolut, joka kuuluu lämmittää n. 70 asteeseen ennen nauttimista. Tämähän ei sitten maistu perinteiselle oluelle juurikaan, vaan ennemminkin glögille tai hehkuviinille. Joulua löytyy hyvin, ja Glühkriekiä voisikin nauttia täysin glögin korvikkeena. Kevyen mausteinen olunen vaikkapa juustotarjottimen ja piparien kanssa.

Hinta Alkossa 9,98€

5. Mikkeller Santa’s Little Helper

Mikkeller, Tanska (pantu Belgiassa), Belgian Strong Ale, 10.9%

Tanskalaisen Mikkellerin Belgiassa tehty Santa’s Little Helper on makeahko ja tasapainoinen nautiskeluolut. Tämäkin sopisi erinomaisesti juustotarjottimen kaveriksi kovien ja voimakkaiden juustojen kanssa. Yhden pullon voi nautiskella vaikka kahteen pekkaan. Jouluinen etiketti myös toimii 🙂

Hinta Alkossa 5,19€.

6. Stadin Panimo Belle Saison d’Hiver

Stadin Panimo, Suomi, Saison, 6.5%

Saisonit mielletään perinteisesti kesäisempiin meininkeihin, mutta miksi ei myös talveen ja jouluun! Tuoksu on hapan kuten kuuluukin, ja olut on mukavan kuiva. Tämä jäi kuitenkin hieman vetiseksi ja tunkkaiseksi. Varsinainen talvi jäi tästä hieman tavoittamatta, mutta saunan päälle tämä olisi ihan ok ja miksi ei myös joulukalan kanssa. Myös pienessä ähkyssä jouluruokailun päälle tätä voisi siemailla.

Hinta Alkossa 5,49€.

7. La Trappe Bockbier

La Trappe Trappist, Belgia, Dunkler Bock, 7.0%

Bockbier on arvostettu olut, mutta raadillemme se ei kovin hyvin uponnut. Melkoisen täyteläinen ja makeahko. Hieman lämmenneenä maistuu selkeästi paremmalta kuin jääkaappikylmänä. Hinta-laatusuhde on kuitenkin kohdillaan.

Hinta Alkossa 3,45€.

8. Shepherd Neame Christmas Ale

Shepherd Neame, Englanti, Strong Ale, 7.0%

Englannin vanhimman panimon jouluolut ei juurikaan kirvoittanut jiihaa-huutoja. Tämä on melko halvan oloinen jouluolut. Sellainen ”Karjala meets joulu”. Tuoksu ei ole juuri mistään kotoisin ja on todella rautainen. Melkoisen makea. Jälkimaussa mausteisuutta.

Oluen etiketti henkii ”wanhan ajan” joulua ja voisi olla jostain Carl Barksin Aku Ankka -sarjoista.

Hinta Alkossa 4,98€.

9. St Feuillien Cuvee de Noel

Brasserie St-Feuillien, Belgia, Belgian Strong Ale, 9.0%

Olisi ollut mahtavaa, jos tämä olut olisi maistunut, sillä etiketti ja pullo ovat hienoja jouluista korkkia myöten. Valitettavasti olut herätti melkoisia soraääniä. Jopa spontaani yökkäysrefleksi kuultiin, kun eräs raatilainen otti ensisiemaisut lasista. Ehkä olimme liian tyhmiä ymmärtämään tämän oluen hienoutta, mutta tätä tarjoilemme korkeintaan anopille ”tervetuliaismaljana”.

Hinta Alkossa 8,98€.